แบงก์โน้ตส์
ซูเปอร์มด
20 ธ.ค. 2554

ซูเปอร์มด
โดย..ทีมข่าวการเงิน
สร้างความสั่นสะเทือนเลือนลั่นอีกแว้ว เมื่อมีคำสั่งประกาศิตจาก “เสี่ยปั้น” บัณฑูร ล่ำซำ ประธานเจ้าหน้าที่บริหาร แบงก์กสิกรไทย โยก ปกรณ์ พรรธนะแพทย์ รองกรรมการผู้จัดการ ขวัญใจแม่ยกธุรกิจเอสเอ็มอี ให้ไปดูกลุ่มลูกค้ารายย่อยแทน อำพล โพธิ์โลหะกุล มีผลวันที่ 1 ม.ค.นี้
เจ้าตัวบอกงานนี้แทบไม่รู้เนื้อรู้ตัว สัปดาห์ก่อนยังนั่งแถลงผลิตภัณฑ์เอสเอ็มอีอยู่เลย จึงขอแรงแฟนนานุแฟนเอาใจช่วยหน่อย ก็กลุ่มลูกค้ารายย่อยน่ะท้าทายใช่เล่น
พี่มด ปกรณ์ มองในแง่ดีว่า การโยกย้ายผู้บริหารกสิกรไทยเป็นเรื่องปกติ จะได้ผ่านงานหลายด้าน ซึ่งกลุ่มลูกค้ารายย่อยก็เป็นหัวใจหลักของธนาคาร โดยเฉพาะเรื่องเครือข่ายสาขาที่มีลูกค้าใช้บริการเพียบ
ส่วนการแข่งขันผลิตภัณฑ์ลูกค้ารายย่อยปีหน้ารุนแรงแน่ ธุรกิจธนาคารกลุ่มลูกค้าหลักยังไงก็ต้องใช้บริการผ่านสาขา ตอนนี้เลยขอเวลาศึกษางานใหม่ สร้างความคุ้นเคยกับทีมงานใหม่ก่อนแถลงกลยุทธ์จุดพลุ วันที่ 10 ม.ค.ปีหน้า
เอาน่า... คนอย่างปกรณ์ซะอย่างสบายหายห่วง